钦定古今图书集成/明伦汇编/官常典/第800卷 > 张允登
## 钦定古今图书集成/明伦汇编/官常典/第800卷 > 张允登

按《明外史》本传：“允登，汉州人。万历三十八年进士。除
咸阳知县，调咸宁，并有惠政。允登出汤宾尹之门，而
不屑附丽以进，宾尹恶之，稍迁刑部主事，进员外郎、
郎中。泰昌时，出为严州知府。持身清苦，吏民畏爱。会
台州兵变，上官以允登才，奏调之。天启三年冬，迁云
南提学副使。五年大计拾遗，为言官所中，调贵州佥”
事。破水西贼有功。迁湖广右参议，进副使，以疾归。崇
祯三年录前功，命补官，时进一秩。明年正月起陕西
右参政，分守河西道。时延绥频岁大饥，群盗四起。允
登赈荒恤灾，诘奸弭盗，威惠并著。御史吴彦芳、陕西
巡按御史吴甡并荐之。其年闰十一月，贼上天猴、混
天猴纠党千馀人攻甘泉城。允登时在城中，与知县
郭永图登城守御。城陷，允登、永图并遇害。士民闻之，
丧服哭迎，罢市三日。总督洪承畴以闻，且请恤。赠允
登太常卿、永图光禄少卿，并赐祭葬，荫其一子。